***บุพเพสันนิวาส 2*** (อังกฤษ: Love Destiny: The Movie, เขียนในรูปแบบ "บุพเพสันนิวาส ๒" หรือเรียกโดยย่อว่า "บุพเพ ๒") เป็นภาพยนตร์ไทยแนวย้อนยุค โรแมนติก–คอเมดี ที่ร่วมทุนสร้างระหว่างค่ายจีดีเอชและบรอดคาซท์ ไทย เทเลวิชั่น ได้แรงบันดาลใจจากนวนิยายเรื่อง *บุพเพสันนิวาส* ของรอมแพง ภาพยนตร์เรื่องนี้เป็นภาคต่อแยกของ *บุพเพสันนิวาส* ฉบับละครโทรทัศน์ และปูเนื้อเรื่องเข้ากับ *พรหมลิขิต* ฉบับละครโทรทัศน์ที่ดัดแปลงจากนวนิยายชื่อเดียวกัน กำกับโดย อดิสรณ์ ตรีสิริเกษม นำแสดงโดย ธนวรรธน์ วรรธนะภูติ และ ราณี แคมเปน ซึ่งเป็นนักแสดงนำจากละคร *บุพเพสันนิวาส* ร่วมด้วย พาริส อินทรโกมาลย์สุต, ชานน สันตินธรกุล, ปวีณ์นุช แพ่งนคร, นิมิตร ลักษมีพงศ์ และ สุวัจนี พานิชชีวะ

ภาพยนตร์เรื่องนี้ได้บวงสรวงและเปิดกล้องถ่ายทำเมื่อวันที่ 1 กุมภาพันธ์ พ.ศ. 2564 และกำหนดฉายในวันที่ 28 กรกฎาคม พ.ศ. 2565 โดยก่อนกำหนดการฉาย จีดีเอชได้ประชาสัมพันธ์ควบคู่ทั้งทางออนไลน์และออฟไลน์ มีการเสนอขายโทเค็นดิจิทัลเป็นครั้งแรกของวงการภาพยนตร์ไทย และมีการแจกสิ่งพิมพ์ซึ่งมีลักษณะเลียนแบบจดหมายเหตุในย่านสำคัญของกรุงเทพมหานคร 

*บุพเพสันนิวาส 2* ได้รับกระแสการตอบรับเชิงบวกจากผู้ชม ในช่วงหนึ่งเดือนที่เข้าฉาย ภาพยนตร์ทำรายได้ 170.19 ล้านบาท (กรุงเทพ ปริมณฑล และเชียงใหม่) และ 392.73 ล้านบาท (ทั่วประเทศ) นอกจากนี้ยังได้รับคำวิจารณ์บวกและลบผสมกันจากนักวิจารณ์ซึ่งชื่นชมบทภาพยนตร์ที่ผสมผสานประวัติศาสตร์กับความเหนือจริงเหมือนฉบับละครโทรทัศน์ การแสดงและความเข้ากันได้ของนักแสดงนำ, งานภาพและงานสร้าง, ความบันเทิงที่ครบรส, ดนตรี และเพลงประกอบ แต่มีข้อสังเกตถึงการสร้างเทคนิคพิเศษทางภาพ, ความยาวโดยรวมของภาพยนตร์ที่เกินความจำเป็น รวมถึงมุกตลกและช่วงจังหวะที่ไม่ทำงานร่วมกับการเล่าเรื่องตามที่คาดหวัง

เนื้อเรื่อง
-----------


ภาพยนตร์บอกเล่าเรื่องชาติภพต่อมาของพ่อหมื่นและแม่หญิงการะเกดที่มีฉากหลังในสมัยรัตนโกสินทร์ตอนต้นในฐานะ ขุนสมบัติบดี (ภพ) นายช่างใหญ่ประจำกรมพระคลัง กับ เกสร ลูกสาวขุนนางใหญ่ในกรมพระตำรวจ ที่ได้มาพบกันด้วยการชักนำของความฝัน และการปรากฏตัวของชายแปลกหน้าปริศนาท่าทางผิดยุคอย่าง เมธัส ก่อนทั้งหมดจะต้องร่วมมือกันช่วยเหลือและกอบกู้ประวัติศาสตร์ ภาพยนตร์ไม่ถือว่าเป็นภาคต่อของ *บุพเพสันนิวาส* ฉบับละครและ *พรหมลิขิต* แต่เป็นภาพยนตร์ภาคแยกที่มีเรื่องราวเส้นเวลาที่คาบเกี่ยวเชื่อมโยงกัน ระหว่างละครทั้งสองเรื่อง

**เมธัส หันตระกูล** พ่อค้าออนไลน์ ข้ามเวลาจากปี พ.ศ. 2564 ด้วยปืนคาบศิลาโบราณซึ่งเป็นสมบัติของบรรพบุรุษ หลังเกิดสุริยุปราคาที่ วัดประยุรวงศาวาสวรวิหาร มายังสยาม ปี พ.ศ. 2384 สมัยรัตนโกสินทร์ตอนต้น เขาได้เข้าไปทำงานรับใช้ในฐานะมือขวาของ หลวงอาวุธวิเศษประเทศพานิช (โรเบิร์ต ฮันเตอร์) หรือ **นายหันแตร** ที่ บริติช แฟคทอรี่ หรือ โรงสินค้าสหราชอาณาจักรบริเตนใหญ่เเละไอร์แลนด์ ด้วยการชวนเชิญของแองเจลิน่า หรือ ท่านผู้หญิงทรัพย์ ภรรยาของนายหันแตรที่สืบเชื้อสายมาจากเจ้าพระยาวิชาเยนทร์ เมธัสพยายามใช้ปืนส่งตัวเองกลับไปยุคปัจจุบันทุกวันที่มีโอกาส แต่ก็ไม่เป็นผลสำเร็จ

สามปีหลังจากนั้น **ขุนสมบัติบดี (ภพ)** นายช่างใหญ่ประจำกรมพระคลัง ได้ถอนหมั้นหญิงที่พ่อแม่สื่อชักใยตั้งแต่วัยเยาว์ เพราะหลงใหลในภาพสตรีใบหน้างดงามที่เป็นความฝันของเขาต่อเนื่องมาตลอดหลายปี ขณะเดียวกัน **เกสร** ลูกสาวขุนนางใหญ่ในกรมพระตำรวจ หญิงสาวหัวสมัยใหม่ที่ไม่เก่งเรื่องงานบ้านงานเรือน แต่ได้รับการร่ำเรียนจาก บาทหลวง ฌ็อง-บาติสต์ ปาลกัว (**ปาลเลอกัวซ์**) ที่โบสถ์อัสสัมชัญ จนเธอพูดจาฉะฉาน เชี่ยวชาญภาษาอังกฤษและความรู้ด้านประวัติศาสตร์โลก บาทหลวงซื้อสมุดบันทึกโบราณสมัยอยุธยาเพื่อมามอบหมายให้เกสรศึกษา โดยสมุดบันทึกนั้นสำนวนอันประหลาดกว่ายุคสมัย เธอได้ลองอ่านจนค้นพบว่า เจ้าของบันทึกนั้นคือ เกศสุรางค์ ที่เสียชีวิตจากอุบัติเหตุรถยนต์ในยุคปัจจุบัน และย้อนเวลากลับมาที่ร่างของคุณหญิงการะเกดในยุคอยุธยา และครองรักกับออกขุนศรีวิสารวาจา เกศสุรางค์ใช้ความรู้ทางประวัติศาสตร์จดบันทึก เพื่อบอกเล่าและเตือนลูกหลานให้เตรียมรับมือกับสิ่งที่จะเกิดขึ้นในอนาคต 

ภพได้เจอกับเกสรเป็นครั้งแรกในโรงละครที่**เสด็จในกรม** เจ้านายชั้นผู้ใหญ่ผู้ทรงอิทธิพลในเขตคุ้งน้ำเจ้าพระยาที่อายุยังน้อย เป็นเจ้าของ แรกเริ่มเขามีปากเสียงกับเธอ แต่เมื่อสบตาเกสร ภพรู้ทันทีว่านั่นคือนางในฝันของตน และผิดหวังที่ตัวเองไปถอนหมั้นเธอ จึงตัดสินใจที่จะตามจีบเกสรใหม่ แต่เกสรที่ไม่ชอบหน้าและพฤติกรรมของภพ อีกทั้งมองว่าความเชื่อเรื่องบุพเพสันนิวาสเป็นเรื่องงมงาย จึงตอบปฏิเสธภพอย่างไม่ไยดี เมื่อเห็นดังนั้นภพขอให้ **พระสุนทรโวหาร (ภู่)** ผู้เป็นเหมือนครูและอาจารย์คนสนิทหาทางช่วยให้เขาย้อนเวลากลับไปไม่ให้เขาถอนหมั้น แต่สุนทรภู่บอกว่าให้เขาใช้หัวใจนำทาง ภพจึงต้องหาทางพิสูจน์ว่าเขากับเธอเกิดมาเพื่อคู่กัน แต่กลับทำให้เกสรรำคาญมากกว่าเดิม

เวลาต่อมา ดิ เอ็กซ์เพรส เรือเหล็กกลไฟของนายหันแตร ได้แล่นมาเทียบท่าถึงสยาม ท่ามกลางความตื่นเต้นของเกสรและปี่ บ่าวรับใช้ของเธอ โดยภพก็ตามมาต้อนรับนายหันแตรพร้อมกับเจ้านายด้วย เขาได้พบกับเกสรอีกครั้ง แต่เมื่อเกสรเกิดอุบัติเหตุจนเกือบพลัดตกน้ำ เมธัสได้เข้ามาช่วยเกสรไว้ก่อนภพ ภพไม่ชอบหน้าเมธัสและยึดของทั้งหมด รวมถึงปืนของเขาไป เกสรหาทางเอาปืนคืนให้เมธัส แต่ถูกภพจับได้ เกสรยอมพาภพมาเจอเมธัส ภพคืนของทั้งหมดให้ เมธัสเล่าเรื่องที่เขาย้อนเวลาให้ฟัง เกสรสนใจเรื่องราวของเมธัสจึงพาเขากับภพไปหาบาทหลวงที่โบสถ์ บาทหลวงได้ใช้เครื่องมือจนพบว่าสุริยุปราคาจะเกิดขึ้นภายในอีก 3 เดือน แต่เมื่อการะเกดได้อ่านสมุดบันทึกโบราณถึงสิ่งที่เป็นเรื่องที่ยังไม่เกิดขึ้นเกี่ยวกับบาทหลวง เขายึดสมุดบันทึกโบราณทั้งหมดไปเก็บไว้ สั่งห้ามไม่ให้เกสรอ่านบันทึกนั้นอีก โดยอ้างว่าเพราะบัญชาพระเจ้าที่กำหนดความเป็นไปของประวัติศาสตร์

ภพและเจ้านายได้พานายหันแตรมาเข้าเฝ้าเสด็จในกรมเรื่องการซื้อเรือกลไฟ แต่เสด็จในกรมไม่สนใจซื้อ เพราะไม่เชื่อว่าเรือกลไฟนั้นสามารถใช้การแล่นในน้ำได้ นายหันแตรเผลอทำตัวเสมอเสด็จจึงถูก**ขุนยุทธมาตย์** นายทหารผู้เป็นเสมือนแขนขาอันแข็งแกร่งของเสด็จในกรมลงโทษ นายหันแตรโมโหข่มขู่ภพกับเจ้านายว่าจะไปฟ้องรัฐบาลอังกฤษ ตั้งใจเพื่อเอาเรือกลไฟไปขายให้โคชินไชน่า (เวียดนาม) นำเอาเรือรบมาปิดปากอ่าวให้ก่อสงครามกับสยาม ภพร่วมมือกับเกสรและเมธัสคิดสร้างเรือกลไฟจำลองเพื่อให้เสด็จในกรมเปลี่ยนใจ เพื่อยับยั้งความขัดแย้งกับชาติตะวันตก แต่ภพได้รับบาดเจ็บจากการปกป้องเกสรและเมธัส ขณะการทดสอบเรือกลไฟจำลองเกิดความผิดพลาดจนระเบิด เขาได้รับการรักษาจากแดน บีช แบรดลีย์ (**หมอบรัดเลย์**) แต่หลังจากที่สร้างแบบเรือจำลองเสร็จ เสด็จในกรมกลับปฏิเสธไม่ซื้อเรือกลไฟ ซึ่งเป็นเรือเก่าที่ราคาสูงเกินความจำเป็น ทำให้สถานการณ์ระหว่างสยามกับชาติตะวันตกแย่ลงกว่าเดิม

แม้ภพและเกสรจะเริ่มมีความรักต่อกัน แต่ด้วยความลังเลของเกสร เธอจึงปฏิเสธคำขอแต่งงานของภพ หลังจากนั้น ภพสังเกตเห็นความผิดปกติบางอย่างที่โรงละครของเสด็จในกรม เขาจึงตัดสินใจเดินทางมาที่โบสถ์เช่นเดียวกับเกสร ทั้งคู่ได้พบกับเมธัสที่ลักลอบขโมยบันทึก เมธัสได้อ่านสมุดบันทึกให้ทั้งคู่ฟังว่าเหตุการณ์จะแย่ลงหลังเสด็จในกรมไม่รับซื้อเรือ แต่สบโอกาสแอบฉีกหน้าหนึ่งจากบันทึกออกมาโดยอ้างว่าบันทึกมีเพียงเท่าที่เขาได้อ่าน ภพและเกสรจึงแยกย้ายไปหาเบาะแส ภพได้พาสุนทรภู่ลักลอบเข้าไปในโรงละคร และได้พบว่าในโรงละครนั้นมีอาวุธที่ใช้ในการก่อกบฎ 

เมธัสไปที่ห้องทำงานของนายหันแตร เห็นนายหันแตรที่พายเรือไปที่ลับตาจึงสะกดรอยตาม แต่โดนขุนยุทธมาตย์จับได้ นายหันแตรพาตัวกลับมาที่ห้องทำงาน เมธัสพยายามห้ามในสิ่งที่นายหันแตรพยายามทำ นั่นคือการก่อกบฏในสยามร่วมกับเสด็จในกรมที่ตั้งใจจะให้มอบยศนายหันแตรในการควบคุมกรมพระคลังของสยามทั้งหมด เมธัสถูกนายหันแตรเล็งปืนขู่จึงพูดความจริงว่าเขาเป็นลูกหลานหันแตรจากอนาคต นายหันแตรโกรธจัดด้วยมองเป็นเรื่องเหลวไหล จึงขังเมธัสไว้ในห้องทำงานของเขา เพื่อตั้งใจจะส่งขายไปเป็นทาสที่สิงคโปร์หลังเสร็จภารกิจ

วันที่สุริยุปราคาจะมาถึง ภพตามมาช่วยเมธัสออกมาจากห้อง แต่โกรธจัดที่ได้รู้ความจริงว่า เมธัสกำลังทรยศสยามโดยพยายามจะปกปิดเรื่องที่นายหันแตรทำด้วยการฉีกบันทึกหน้าสำคัญที่ระบุว่า นายหันแตรจะพาเรือกลไฟที่มีปืนใหญ่ยิงเข้าที่กำแพงเมือง ทำให้เขาถูกเนรเทศออกจากสยามตลอดชีวิต เมธัสคือคนที่จะพยายามจะเปลี่ยนแปลงประวัติศาสตร์ของบรรพบุรุษที่เขาเชื่อให้เปลี่ยนไป โดยการแลกกับการที่สยามต้องตกเป็นเมืองขึ้นของอังกฤษ 

ภพรีบเดินทางไปที่เรือเหล็กกลไฟและได้พบปืนใหญ่เป็นจำนวนมากถูกบรรทุกโดยมีขุนยุทธมาตย์เป็นคนคุมงาน เขาเล่นงานทหารเรือที่ไม่ระวังตัวและขโมยชุดมาใส่ก่อนจะแอบลักลอบขึ้นเรือไป ในขณะที่เกสรและปี่ที่ตามมาส่งเมธัสได้รับรู้ความจริงถึงสิ่งที่กำลังจะเกิดขึ้นในอนาคต เมธัสได้รับภาพวาดของภพ ที่มีตัวเขา ภพและเกสร มีข้อความเขียนอวยพรให้เขามีความสุขในอนาคต เขาซาบซึ้งในมิตรภาพและรู้สึกผิดต่อความเห็นแก่ตัวของตนจึงเดินทางไปที่เรือกลไฟ เกสรรีบสั่งให้ปี่ส่งจดหมายข่าวเรื่องแผนการร้ายไปให้พระมหามนตรี พ่อของเธอที่เดินทางไปปากน้ำ ส่วนเธอจะไปช่วยภพกับเมธัสแม้ปี่จะทัดทานด้วยคิดว่าเกสรอาจเป็นอันตราย เกสรร่วมมือกับเมธัสจับตัวนายหันแตรไว้ แต่โดนทหารของเขาและขุนยุทธมาตย์จับตัวขึ้นไปไว้บนเรือก่อนจะแล่นไปยังกำแพงเมืองที่ซึ่งชาวบ้านกำลังสนใจกับสุริยุปราคาที่จะมาถึง

ความจริงได้เปิดเผยว่าการกบฎนั้นเป็นการจัดฉากวางแผนของ**พระสุรสวัสดิ์**และเจ้านายฝั่งอังกฤษ ที่ยุยงให้เสด็จในกรมไม่ซื้อเรือกลไฟจากนายหันแตรตั้งแต่แรก เพื่อใช้เป็นอุบายในการก่อกบฏโดยอ้างชื่อเสด็จในกรมให้นายหันแตรเข้าใจว่าตัวเองจะได้เป็นผู้ควบคุมคลังทั้งหมดของสยาม นายหันแตรตั้งใจใช้ปืนใหญ่นั้นยิงเพื่อข่มขู่ แต่ขุนยุทธมาตย์กลับจับตัวเขาและทหารไว้ ตั้งใจใช้ปืนใหญ่ยิงเข้าที่กำแพงของเมืองเพื่อใส่ร้ายว่าเป็นฝีมือของนายหันแตรกับกัปตันเวลเลอร์ ผู้เป็นคนบังคับเรือ นายหันแตร เกสร และเมธัสกำลังสิ้นหวัง แต่ภพที่แอบซ่อนตัวอยู่บนเรือได้เข้าช่วยเหลือเกสรและเมธัสไว้ แต่ทหารกบฏได้กลับมาเล่นงานภพกับเมธัสที่คอยถ่วงเวลา ในขณะที่เกสรเดินทางไปคันบังคับเรือเพื่อเปลี่ยนทิศทางยิง ด้วยความช่วยเหลือของเมธัสที่ตามมาสมทบจนสำเร็จ แต่ขุนยุทธมาตย์เล่นงานเมธัสจนหมดสภาพ ภพเข้าต่อสู้จนทำให้หน้ากากของขุนยุทธมาตย์หลุดออก ตัวจริงของขุนยุทธมาตย์คือ สายลับจากฝั่งอังกฤษที่ดุดัน แข็งแกร่ง และมีความสามารถในการต่อสู้เป็นอย่างมาก 

ภพโดนเล่นงานคืนอย่างหนักด้วยความโมโหของขุนยุทธมาตย์จนหมดสภาพ ขุนยุทธมาตย์ตั้งใจจะใช้จุดคบไฟปืนใหญ่อีกครั้ง แต่โดนสุนทรภู่ที่ใช้คัมภีร์ที่ได้มาท่องมนต์เป่าลมไว้ไม่ให้คบไฟถูกจุดติด แต่ก็พลาดท่าเพราะมีช่วงของมนต์ที่อ่านยากไปจนเปิดโอกาสให้ขุนยุทธมาตย์จุดคบไฟสำเร็จ เกสรใช้โทรศัพท์มือถือของเมธัสปาใส่ที่มือของขุนยุทธมาตย์จนคบไฟร่วงหล่นลงแม่น้ำ ขุนยุทธมาตย์โกรธจัดเตรียมใช้ปืนคาบศิลายิงใส่เธอ เกสรหยิบปืนอาวุธวิเศษประเทศพานิชของเมธัสที่ตกอยู่เตรียมลั่นไกใส่ขุนยุทธมาตย์ซึ่งเป็นช่วงเกิดสุริยุปราคาพอดี แม้เมธัสจะเตือนว่าคนใช้ปืนอาจจะข้ามเวลาไปอนาคตก็ตาม ภพจับมือเกสรไว้และสัญญาว่าจะตามไปทุกที่ก่อนจะลั่นไกใส่ไหล่ขุนยุทธมาตย์สิ้นฤทธิ์ แรงถีบและระเบิดของปืนไม่ได้พาร่างทั้งสองข้ามเวลา แต่กลับพาร่างทั้งสอง พร้อมกับเศษปืนอาวุธวิเศษประเทศพานิช จมลงสู่คุ้งน้ำเจ้าพระยา 

เกสรที่หมดสติเพราะจมน้ำ ฝันถึงตัวเองในร่างของคุณหญิงการะเกดและพบสมุดบันทึกที่เธอเขียนไว้ รวมถึง พระยาวิสูตรสาคร ผู้ชายที่หน้าเหมือนภพคอยดูแลเป็นอย่างดี เกสรรู้ว่าภพกับเธอเป็นคู่บุพเพสันนิวาสกันจริง ๆ เธอฟื้นสติกลับมาเพราะภพช่วยพาเธอขึ้นจากแม่น้ำ และจูบผายปอดให้เธอจนปลอดภัย ทั้งสองแยกย้ายกันเมื่อบ่าวรับใช้ของเกสรเดินทางมารับด้วยความเป็นห่วง นายหันแตรได้มอบตัวกับทางการ และขอบคุณเมธัสที่คอยช่วยเหลือเขามาตลอด ภพขอบคุณเมธัสที่ช่วยเหลือและเสียใจที่เมธัสไม่ได้กลับไปในยุคปัจจุบัน เมธัสเชื่อว่าปืนนั้นตั้งใจจะกลับมาอดีตโดยพาตัวเขามาด้วย โดยไม่เคยตั้งใจจะให้เขากลับไปยุคปัจจุบันตั้งแต่แรกแล้ว เสด็จในกรมเข้าจับกุมพระสุรสวัสดิ์และเจ้านายฝั่งอังกฤษก่อนไหวตัวทัน เขาผิดหวังที่เคยเชื่อใจและเคารพมาตลอด พระสุรสวัสดิ์ลั่นว่าที่ทำไปทั้งหมดก็เพื่อเสด็จในกรม สุนทรภู่แอบท่องมนต์กฤษณะกาลีใส่พระสุรสวัสดิ์ ส่งผลให้เขาขาดใจตายในทันที พร้อมกับการเปิดเผยแผนร้ายต่อสยาม

ในเวลาต่อมา หมอบรัดเลย์เริ่มตีพิมพ์ บางกอกรีกอเดอ หนังสือพิมพ์ฉบับแรกของไทยที่เมธัสช่วยตั้งชื่อโดยบังเอิญ นายหันแตรถูกเนรเทศออกจากสยามพร้อมภรรยา ก่อนจะขายเรือเหล็กกลไฟให้กับโคชินไชน่าในเวลาต่อมา โดยทิ้งทรัพย์สินและคนรับใช้ทั้งหมดให้เมธัส ผู้เปรียบเหมือนลูกชายของเขา ขุนยุทธมาตย์ต้องโทษในคุก เมธัสรับช่วงต่อเป็นเจ้าของห้างสรรพสินค้า บริติช แฟคทอรี่ เขานำปืนอาวุธวิเศษประเทศพานิชที่หันแตรทิ้งไว้ใส่กล่องและพบว่ามันเหมือนกับกล่องใส่ปืนในปัจจุบันตั้งแต่แรกพร้อมหมวกที่เขาใส่ เมธัสจึงได้รู้ว่าตนคือบรรพบุรุษของหันตระกูล และได้สมรสกับอาเพ่ย หญิงสาวชาวจีน เหมือนในภาพถ่ายโบราณของบรรพบุรุษที่เขาเจอตอนค้นของในบ้านเก่า ซึ่งเป็นที่ตั้งของบริติช แฟคทอรี่ในยุคปัจจุบัน

เกสรเลิกอ่านบันทึกของคุณหญิงการะเกด แม้บาทหลวงจะมอบสมุดบันทึกคืนให้เพราะมันเป็นของเธอในอดีตชาติ โดยตั้งใจจะเขียนประวัติศาสตร์ในแบบของตัวเอง ควบคู่กับศึกษาเรื่องราวปัจจุบันไปพร้อมกับบาทหลวง ภพกับเกสรครองรักกันอย่างมีความสุข ทั้งคู่ไปขอให้บาทหลวงถ่ายรูปคู่ไว้ เพื่อเป็นหลักฐานให้ลูกหลานในกาลข้างหน้าได้รับรู้ว่า ความรักของพวกเขาคือ บุพเพสันนิวาส อย่างแท้จริง

หลังจากนั้น สุนทรภู่กับภพได้นำเอาคัมภีร์มนต์กฤษณะกาลีใส่กล่องนำมาฝังกลบไว้ ตั้งใจจะไม่ให้ใครนำคัมภีร์ดังกล่าวออกมาใช้อีก ด้วยอันตรายและอำนาจที่มีในคัมภีร์ เวลาผ่านไป 178 ปี ใน พ.ศ. 2565 ณ สวนแห่งหนึ่ง คนงานกำลังขุดดินทำสวนผักได้พบกับอะไรบางอย่าง จึงเรียก พุดตาน เจ้านายหญิงสวมผ้าขาวม้าปิดหน้าที่กำลังโพสต์อินสตาแกรมอยู่ให้มาดู เมื่อเธอตามมาถึงตรงที่หลุมขุดนั้น เผยให้เห็นเป็นกล่องใส่คัมภีร์มนต์กฤษณะกาลีที่สุนทรภู่กับภพฝังกลบไว้ตั้งแต่ยุครัตนโกสินทร์ตอนต้นนั่นเอง

ตัวละคร
-------

* **ธนวรรธน์ วรรธนะภูติ** รับบท ขุนสมบัติบดี (ภพ)/พระยาวิสูตรสาคร
* **ราณี แคมเปน** รับบท เกสร/คุณหญิงการะเกด
* **พาริส อินทรโกมาลย์สุต** รับบท เมธัส หันตระกูล
* **ชานน สันตินธรกุล** รับบท เสด็จในกรม
* **ปวีณ์นุช แพ่งนคร** รับบท พี่ปี่ บ่าวรับใช้เกสร
* **นิมิตร ลักษมีพงศ์** รับบท พระสุนทรโวหาร (ภู่) หรือ สุนทรภู่
* **สุวัจนี พานิชชีวะ** รับบท คุณหญิงแม่ (มารดาของภพ)
* **แดเนียล เฟรเซอร์** รับบท หลวงอาวุธวิเศษประเทศพานิช (โรเบิร์ต ฮันเตอร์ หรือ นายห้างหันแตร)
* **สตีเฟน โธมัส** รับบท แดน บีช แบรดลีย์ (หมอบรัดเลย์)
* **โจนาธาน แซมซัน** รับบท ฌ็อง-บาติสต์ ปาลกัว (ปาลเลอกัวซ์)
* **ปีเตอร์ ธูนสตระ** รับบท ขุนยุทธมาตย์
* **สมพล ชัยสิริโรจน์** รับบท เจ้าพระยาพระคลัง
* **พิชชาธร สันตินธรกุล** รับบท อาเพ่ย
* **วิทยา ปานศรีงาม** รับบท พระสุรสวัสดิ์
* **จรรยา ธนาสว่างกุล** รับบท คนพายเรือหญิง 1
* **รมิดา ประภาสโนบล** รับบท คนพายเรือหญิง 2
* **เฉลิมพล ฑิฆัมพรธีรวงศ์** รับบท คนในคณะละครนอก
* **สุรพล พูนพิริยะ** รับบท พระมหามนตรี ขุนนางชั้นผู้ใหญ่ของกรมพระตำรวจ บิดาของเกสร
* **อัญชุลีอร บัวแก้ว** รับบท มารดาของเกสร
* **พงศนารถ วินศิริ** รับบท บิดาของภพ
* **จารุณี บุญเสก** รับบท บ่าวรับใช้คุณหญิงแม่
* **คมกฤษ ตรีวิมล** รับบท บุคคลที่กำลังใส่บาตร
* **วิชชพัชร์ โกจิ๋ว** รับบท พระ
* **เคลวิน หว่อง** รับบท มนูญ

งานสร้าง
--------

*บุพเพสันนิวาส 2* สร้างขึ้นโดยได้รับแรงบันดาลใจจากนวนิยาย*บุพเพสันนิวาส* ผลงานของรอมแพง โดยอรุโณชา ภาณุพันธุ์ กล่าวว่าเมื่อ*บุพเพสันนิวาส* ฉบับละครโทรทัศน์ได้รับความนิยมอย่างสูงใน พ.ศ. 2561 ผู้บริหารของจีดีเอชได้ติดต่อมาเพื่อจะขอทำภาพยนตร์ภาคต่อจากละครโทรทัศน์นี้

จีดีเอชและบรอดคาซท์ ไทย เทเลวิชั่น ได้บวงสรวงและเปิดกล้องถ่ายทำภาพยนตร์เมื่อวันที่ 1 กุมภาพันธ์ พ.ศ. 2564 โดยระหว่างการถ่ายทำที่จังหวัดนนทบุรี อิทธิพล คุณปลื้ม รัฐมนตรีว่าการกระทรวงวัฒนธรรม ได้เดินทางมาตรวจเยี่ยมเพื่อส่งเสริมนโยบายเศรษฐกิจสร้างสรรค์ของรัฐบาล และติดตามมาตรการป้องกันโควิด-19

บุพเพสันนิวาส 2 เป็นภาพยนตร์แนวย้อนยุค-แฟนตาซีเรื่องแรกของจีดีเอช บทภาพยนตร์เขียนโดยผู้กำกับ อดิสรณ์ ตรีสิริเกษม ร่วมกับทีมงานของจีดีเอช ใช้เวลาสร้างสรรค์บทภาพยนตร์ 10 เดือน โดยมีรอมแพงเป็นที่ปรึกษา ภาพยนตร์ใช้เวลาถ่ายทำรวมทั้งงานโพสต์โปรดักชันทั้งหมดประมาณ 2 ปี มีความยาวรวมทั้งสิ้น 166 นาที เป็นภาพยนตร์ที่มีความยาวมากที่สุดของจีดีเอช

วรรณฤดี พงษ์สิทธิศักดิ์ ระบุว่าผลงานนี้มิใช่ภาพยนตร์ประวัติศาสตร์ แต่นำเกร็ดประวัติศาสตร์เป็นหนึ่งในแรงบันดาลใจสำหรับการสร้างสรรค์ผลงาน ด้านธนวรรธน์ วรรธนะภูติ อธิบายแนวคิดตัวละครของเขาว่ามีความแตกต่างจากพี่หมื่นในละครต้นฉบับที่มีความเคร่งขรึม แต่ภพในภาพยนตร์เป็นคนเปิดเผย ยอมทำทุกอย่างเพื่อให้ได้นางในฝันเป็นคู่ครอง ส่วนราณี แคมเปน กล่าวว่าตัวละครของเธอต้องพูดเยอะ และมีฉากที่ยาก กระนั้นเธอก็มีความสุขกับการรับบทเป็นเกสร

สำหรับสถานที่ถ่ายทำภาพยนตร์เรื่องนี้ เช่น วัดประยุรวงศาวาสวรวิหาร และโกดังมติชน จังหวัดนนทบุรี เป็นต้น

### เดสตินีโทเค็น

บริษัท สเปเชียล เดสทินี จำกัด (Special Destiny) ซึ่งถือหุ้นโดยจีดีเอช และบรอดคาซท์ ไทย เทเลวิชั่น เสนอขายโทเค็นดิจิทัลต่อประชาชนโดยใช้ชื่อ "เดสตินีโทเค็น" (Destiny Token) มี 3 รูปแบบ รวมทั้งหมด 16,087 โทเค็น มูลค่าระดมทุนกว่า 265 ล้านบาท ระยะเวลาลงทุนไม่เกิน 2 ปี ถือเป็นครั้งแรกของอุตสาหกรรมภาพยนตร์ไทยกับการเปิดระดมทุนด้วยสินทรัพย์ดิจิทัล

ผู้ซื้อเดสตินีโทเค็นจะได้รับสิทธิพิเศษ เช่น ได้รับของที่ระลึก ชมภาพยนตร์รอบพิเศษก่อนวันเข้าฉายจริง ร่วมรับประทานอาหารกับนักแสดงนำ และได้รับผลตอบแทนเพิ่มเมื่อภาพยนตร์ทำรายได้ถึงเป้าหมาย เป็นต้น ซึ่งจีดีเอชจะนำรายได้จากการเสนอขายโทเค็นดังกล่าวไปใช้ทำการตลาดของภาพยนตร์ในต่างประเทศ โดยสเปเชียล เดสทินีได้ปิดโครงการและยื่นขอไถ่ถอนการครอบครองเดสตินีโทเค็นก่อนกำหนดเมื่อวันที่ 1 มีนาคม พ.ศ. 2566 โดยผู้ถือหน่วยลงทุนจะได้รับเงินทุนคืนทั้งหมด 100% พร้อมผลตอบแทน 2.99% โดยคำนวณจากวันเริ่มต้นโครงการจนถึงวันสิ้นสุดโครงการรวม 246 วัน

ดนตรีประกอบ
-----------

หัวลำโพงริดดิม เป็นผู้รับผิดชอบดนตรีประกอบของภาพยนตร์ ประพันธ์โดย วิชญ วัฒนศัพท์ ส่วนเพลงประกอบภาพยนตร์มีชื่อว่า "ถ้าเธอรักใครคนหนึ่ง" โดย วรันธร เปานิล ประพันธ์คำร้อง, ทำนอง, ร่วมเรียบเรียงเสียงประสาน และอำนวยการผลิตโดย ปัณฑพล ประสารราชกิจ มิวสิกวิดีโอของเพลงนี้กำกับโดย จิระ มะลิกุล เผยแพร่ครั้งแรกในรายการ "ข่าวสามสี" ทางช่อง 3 เอชดี เมื่อวันที่ 14 กรกฎาคม พ.ศ. 2565

การฉาย
------

*บุพเพสันนิวาส 2* เปิดตัวครั้งแรกในงาน GDH Xtraordinary 2021 Lineup เมื่อวันที่ 23 กันยายน พ.ศ. 2563 ที่ โรงภาพยนตร์สยามภาวลัย ชั้น 6 ศูนย์การค้าสยามพารากอน ถนนพระรามที่ 1 แขวงปทุมวัน เขตปทุมวัน กรุงเทพมหานคร เดิมภาพยนตร์เรื่องนี้มีกำหนดออกฉายในวันที่ 2 ธันวาคม พ.ศ. 2564 แต่ได้เลื่อนการฉายออกไปเป็นวันที่ 4 พฤษภาคม พ.ศ. 2565 และเลื่อนอีกครั้งเป็นวันที่ 28 กรกฎาคม พ.ศ. 2565

งานเปิดตัวภาพยนตร์*บุพเพสันนิวาส 2* จัดขึ้นเมื่อวันที่ 30 มิถุนายน พ.ศ. 2565 ณ เอ็มควอเทียร์ และในช่วงก่อนออกฉายทีมงานได้มีการแจกสิ่งพิมพ์ "จดหมายเหตุ บุพเพ ๒" ซึ่งเลียนแบบ*บางกอกรีกอเดอ* ไปตามย่านสำคัญในกรุงเทพมหานคร เป็นการประชาสัมพันธ์แบบออฟไลน์ผ่านสื่อดั้งเดิม ควบคู่กับทางออนไลน์ผ่านสื่อสังคมและการระดมทุนด้วยสินทรัพย์ดิจิทัล

ต่อมาจีดีเอชได้จัดฉายรอบปฐมทัศน์เมื่อวันที่ 25 กรกฎาคม ปีเดียวกัน ณ พารากอนซีนีเพล็กซ์ สยามพารากอน นอกจากนี้ในอีกสองวันถัดจากนั้น จังหวัดพระนครศรีอยุธยา ซึ่งเป็นฉากหลังของ*บุพเพสันนิวาส* ฉบับละครโทรทัศน์ภาคแรก ยังได้จัดฉายภาพยนตร์เรื่องดังกล่าวในรอบพิเศษ พร้อมจัดกิจกรรมส่งเสริมการท่องเที่ยวของจังหวัด อีกทั้งได้เชิญธนวรรธน์ซึ่งเป็นหนึ่งในนักแสดงนำของภาพยนตร์ และวัชรชัย สุนทรศิริ ผู้รับบทอาจารย์ชีปะขาวในละครต้นฉบับ ร่วมงานดังกล่าวด้วย

ในช่วงเวลาออกฉายในประเทศไทยของ *บุพเพสันนิวาส 2* โรงภาพยนตร์บางแห่งได้จัดกิจกรรมส่งเสริมการขาย ด้วยการให้ส่วนลดแก่คนพิการทางการเห็น และคนพิการทางการได้ยิน นอกจากนี้ มูลนิธิช่วยคนตาบอดแห่งประเทศไทย ในพระบรมราชินูปถัมภ์ ยังได้จัดฉายภาพยนตร์เรื่องนี้ในรอบพิเศษสำหรับเยาวชนผู้พิการทางสายตาอีกด้วย

*บุพเพสันนิวาส 2* มีกำหนดออกฉายนอกประเทศไทย ได้แก่ ลาวกับออสเตรเลียในช่วงเวลาเดียวกับที่ฉายในไทย และกัมพูชากับสิงคโปร์ในเดือนสิงหาคม พ.ศ. 2565 นอกจากนี้ยังมีกำหนดฉายในประเทศอินโดนีเซีย, มาเลเซีย, เวียดนาม และบรูไนอีกด้วย

การตอบรับ
---------

### รายได้

*บุพเพสันนิวาส 2* ได้รับกระแสตอบรับอันดีตั้งแต่วันแรกที่เข้าฉาย มีผู้จองตั๋วเป็นจำนวนมากในโรงภาพยนตร์หลายแห่ง และมีผู้ชมหลากหลายวัย โดยเฉพาะผู้สูงอายุที่บางส่วนเป็นการชมภาพยนตร์ในโรงเป็นครั้งแรกในชีวิต นอกจากนี้ ประชาชนส่วนหนึ่งยังสวมชุดไทยเข้าชมภาพยนตร์ในโรงด้วย

ภาพยนตร์ทำรายได้รวมทั้งประเทศไทยในการฉายอย่างเป็นทางการวันแรก 51.19 ล้านบาท ในจำนวนนี้เป็นรายได้จากโรงภาพยนตร์ในกรุงเทพมหานคร, ปริมณฑล และจังหวัดเชียงใหม่ 21.40 ล้านบาท นับเป็นภาพยนตร์ไทยที่ทำรายได้เปิดตัวสูงสุดของปี ทำรายได้เปิดตัวสูงที่สุดของผู้กำกับอดิสรณ์ ตรีสิริเกษม รวมถึงเป็นภาพยนตร์ของค่ายที่ทำรายได้เปิดตัวสูงสุดในรอบ 3 ปี นับตั้งแต่*ตุ๊ดซี่ส์ แอนด์ เดอะเฟค*

ตลอดโปรแกรมการฉายในโรงภาพยนตร์ของประเทศไทย *บุพเพสันนิวาส 2* ทำรายได้สะสมรวมทุกภูมิภาค 392.73 ล้านบาท ในจำนวนนี้เป็นรายได้จากโรงภาพยนตร์ในกรุงเทพมหานคร, ปริมณฑล และจังหวัดเชียงใหม่ 167.8 ล้านบาท นับเป็นเป็นภาพยนตร์ไทยเรื่องเดียวในรอบปี พ.ศ. 2565 ที่ทำรายได้รวมเกิน 100 ล้านบาท

สำหรับการฉายในต่างประเทศ *บุพเพสันนิวาส 2* เป็นภาพยนตร์ไทยที่ทำรายได้สูงสุดในประเทศลาว จากสี่วันแรกที่มีโปรแกรมในโรงภาพยนตร์

### การตอบรับเชิงวิจารณ์

ภาพยนตร์ได้รับบทปริทัศน์เชิงบวกเป็นส่วนใหญ่ นักวิจารณ์บางส่วนกล่าวว่าภาพยนตร์มีส่วนผสมของความเป็นละครโทรทัศน์ช่อง 3 กับภาพยนตร์ของจีดีเอช และข้อเท็จจริงผสมกับจินตนาการได้อย่างลงตัว อีกทั้งสามารถรักษาแก่นของละครต้นฉบับได้เป็นอย่างดี นอกจากนี้ การแสดง, ดนตรีประกอบ และบทภาพยนตร์ทำให้ผู้ชมรู้สึกสนุกไปกับเรื่องราวได้ แม้มีบางช่วงที่เยิ่นเย้อมากเกินจำเป็น และมีส่วนที่ไม่สมบูรณ์อยู่บ้างก็ตาม

ประภาส อยู่เย็น จาก *เว็บแบไต๋* ชื่นชมความเข้ากันได้ระหว่างประวัติศาสตร์และเรื่องแต่งได้อย่างลงตัวโดยกล่าวว่า "นี่มัน 'บุพเพสันนิวาสฉบับจีดีเอช' จริง ๆ" แต่วิจารณ์การส่งเข้าเนื้อเรื่องหลักที่ค่อนข้างช้า มาดามอองทัวร์จากไทยรัฐออนไลน์ วิจารณ์บทภาพยนตร์ว่ามีความซับซ้อนและเป็นการตีความแบบคนสมัยใหม่ ซึ่งขัดกับบริบทของภาพยนตร์ที่อยู่ในยุครัตนโกสินทร์ตอนต้น และบางจุดมีการยัดเยียดเหตุการณ์ทางประวัติศาสตร์มากเกินจำเป็น

ผู้จัดการออนไลน์ตั้งข้อสังเกตว่า *บุพเพสันนิวาส 2* อาศัยหลักการเดียวกันกับละครโทรทัศน์จึง "ให้ความรู้สึกเหมือนการชมละครโทรทัศน์ในโรงภาพยนตร์" อีกทั้งยังเสนอว่าตัวละครเสด็จในกรมอาจได้แรงบันดาลใจบางส่วนจากอุปนิสัยของหม่อมไกรสร ภิญญพันธุ์ พจนะลาวัณย์ วิจารณ์ว่าภาพยนตร์เจือความเป็น "ราชาชาตินิยม" ที่เดินเรื่องด้วยตัวละครส่วนใหญ่ที่เป็นชนชั้นนำและชาวต่างชาติ นอกจากนี้ยังเปรียบเทียบเกสรว่ามีความคล้ายกับมณีจันทร์ในทวิภพ ส่วนพิมพ์ชนก พุกสุข จากเว็บไซต์ the101world วิจารณ์สอดคล้องกับภิญญพันธุ์ และเสริมด้วยว่า *บุพเพสันนิวาส 2* มีแนวทางการเล่าเรื่องที่สดใส แฝงไปด้วยอารมณ์ขัน ซึ่งต่างจากภาพยนตร์ประวัติศาสตร์ไทยเรื่องอื่น ๆ

ฐณยศ โล่ห์พัฒนานนท์ จาก สถาบันเอเชียศึกษา จุฬาลงกรณ์มหาวิทยาลัย กล่าวว่า *บุพเพสันนิวาส 2* ประสบความสำเร็จในการชูความกลมกล่อมระหว่างภาพยนตร์โรแมนติก ตลก และประวัติศาสตร์ สามารถเล่าเหตุการณ์ได้อย่างมีแก่นสารแฝงอารมณ์ขบขัน มีดุลยภาพระหว่างฝ่ายร้ายและฝ่ายดีโดยไม่มีการแบ่งแยกชาติพันธุ์ เป็นผลิตภัณฑ์ทางวัฒนธรรมที่ร่วมเชื่อมโยงผู้ชมเข้ากับตัวตนของแต่ละบุคคล เว็บไซต์โกดังหนังวิเคราะห์ว่า ด้วยความโด่งดังจากละครต้นฉบับ, การหยิบประวัติศาสตร์มาเล่าอย่างสนุกสนาน, การตลาดของจีดีเอช, นักแสดง และเนื้อหาที่กลมกล่อม ดูง่าย ไม่ต้องคิดมาก ทำให้ภาพยนตร์ประสบความสำเร็จ

### กระแสในสื่อสังคม

ในวันเปิดกล้องถ่ายทำภาพยนตร์ "#บุพเพสันนิวาส2" ขึ้นเทรนด์อันดับหนึ่งของทวิตเตอร์ในประเทศไทย ซึ่งเมื่อภาพยนตร์ออกฉาย แฮชแท็กที่เกี่ยวข้องก็ได้รับความนิยมเช่นเดียวกัน

ช่วงก่อนการออกฉายของภาพยนตร์ จีดีเอชได้ใช้ภาพดอกลำดวนในสื่อประชาสัมพันธ์ทางเฟซบุ๊ก มีผู้ใช้สื่อสังคมชาวกัมพูชาบางส่วนแสดงความเห็นว่าลำดวนเป็นดอกไม้ประจำชาติตน และตั้งข้อสังเกตว่าเหตุใดไม่ใช้ดอกราชพฤกษ์ซึ่งเป็นดอกไม้ประจำชาติไทยแทน ผู้ใช้สื่อสังคมชาวไทยบางส่วนตอบโต้ว่าลำดวนเป็นพืชท้องถิ่นของไทยมานานแล้ว และมีหน่วยงานของไทยใช้เป็นสัญลักษณ์มาก่อนหน้าที่กัมพูชาจะประกาศเป็นดอกไม้ประจำชาติตน เช่น จังหวัดศรีสะเกษ, มหาวิทยาลัยแม่ฟ้าหลวง เป็นต้น

รางวัล
------

| ปี | รางวัล | สาขาที่เข้าชิง | เสนอชื่อเข้าชิง | ผลการตัดสิน |
| --- | --- | --- | --- | --- |
| 2566 | Thailand Zocial Awards 2023 | Best Content Performance on Social Media กลุ่มภาพยนตร์ไทย | บุพเพสันนิวาส 2 | ชนะ |
| โทตี้มิวสิกอวอร์ดส์ 2022 | เพลงประกอบยอดนิยม | "ถ้าเธอรักใครคนหนึ่ง" | เสนอชื่อเข้าชิง |
| Kazz Awards 2023 | Hottest Film Award | บุพเพสันนิวาส 2 | ชนะ |

อ้างอิง
-------

1. 1 2  ""รอมแพง" สุดประทับใจ ผู้สร้างภ.บุพเพสันนิวาส 2 ให้เกียรติขึ้นชื่อเต็มจอ". *www.newtv.co.th*. 2022-08-03.
2. 1 2  "เรื่องย่อ บุพเพสันนิวาส 2 "รอมแพง" ยอมรับเกินฝันไปไกลลิบๆ". *bangkokbiznews*. 2022-07-30.
3. 1 2  "GDH เผยวันเข้าฉาย 'บุพเพสันนิวาส 2' คู่จิ้น 'โป๊ป-เบลล่า' นำแสดง ออเจ้าเตรียมเฮ". Thaiger. 2022-05-05. สืบค้นเมื่อ 2022-05-05.
4. 1 2  "เรื่องย่อ บุพเพสันนิวาส ๒". *trueid.net*.
5. ↑  "ว้าวมาก "ภ.บุพเพสันนิวาส 2" ปล่อยตัวอย่างแรก ทำออเจ้า เมนต์สนั่น". คมชัดลึก.
6. ↑  จาก บุพเพฯ 1 ถึงบุพเพฯ 2 และพรหมลิขิต ปังไม่ปังเดี๋ยวก็รู้
7. 1 2 3 4  ""เบลล่า-โป๊ป" เปิดใจ จะเล่นบุพเพฯ จนกว่าคนจะเลิกดู ฝ่ายหญิงฝากคำยินดีให้ "พี่คนนั้น" จะมีโอกาสรักกันกับโป๊ปมั้ย?". *สยามรัฐ*. 2022-07-26.
8. 1 2 3 4 5 6 7  "บุพเพสันนิวาส 2 เผยโฉมแรกของ โป๊ป ธนวรรธน์ และ เบลล่า ราณี พร้อมประกาศวันเข้าฉาย 4 พ.ค. นี้". *THE STANDARD*. 5 January 2022.
9. 1 2 3 4  ย้อนรอย 4 บุคคลในประวัติศาสตร์ "บุพเพสันนิวาส 2" เล่ายังไงให้สนุก กรุงเทพธุรกิจ สืบค้นเมื่อ 2 สิงหาคม 2565
10. ↑  บุพเพสันนิวาส 2
11. 1 2 3 4 5 6 7 8 9 10 11 12  ส่องตัวละครใน "พรหมลิขิต" มีใครกลับมาบ้าง? sanook สืบค้นเมื่อ 6 ตุลาคม 2564
12. ↑  digitalmedia\_adB (2022-06-14). "อ่านความคิดของออเจ้า 'หน่อง' - อรุโณชา ภาณุพันธุ์ ที่ทันสมัยเสมอ ไม่ว่าจะอยู่ชาติภพไหน". *a day BULLETIN* (ภาษาอังกฤษแบบอเมริกัน).
13. 1 2 3  "ปังเวอร์! เปิดตัว บุพเพสันนิวาส2 ทำขึ้นเทรนด์อันดับ1 แฟนคลับเตรียมเหมาโรงหนัง". *ข่าวสด*. 2021-02-01.
14. ↑  บุพเพสันนิวาส 2 เปิดกล้องแล้ว ! เตรียมเข้าฉายปลายปีนี้
15. 1 2  "รัฐบาลไทย-ข่าวทำเนียบรัฐบาล-วธ.ลงพื้นที่ตรวจเยี่ยมกองถ่ายภาพยนตร์ "บุพเพสันนิวาส 2" หนุนอุตสาหกรรมบันเทิงสร้างสรรค์ หลังผ่อนคลายมาตรการเพิ่มนักแสดงและทีมงานไม่เกิน 50 คน". *www.thaigov.go.th*.
16. 1 2  "รีวิวหนัง บุพเพสันนิวาส ๒ 💖🌼 มาเพื่อต่อยอดอรรถรส (ฟิน) ว่าไปค่ายนี้ก็ทำพีเรียดได้อยู่". *trueid.net*.
17. 1 2  matichon (2022-07-19). "ผกก.ปิ๊ง อดิสรณ์ เล่าถึงตัวเลข 3, 10, 27, 2, 6, 150, 8, 28 ที่เกี่ยวพันกับ 'บุพเพฯ ๒'". *มติชนออนไลน์*.
18. 1 2  อยู่เย็น, ประภาส (2022-07-26). "[รีวิว] บุพเพสันนิวาส 2 – มัลติเวิร์สแฟนเซอร์วิสออเจ้า บันเทิงครบรสแบบเอาเพลิน". *แบไต๋*.
19. ↑  "ย้อนรอย 4 บุคคลในประวัติศาสตร์ "บุพเพสันนิวาส 2" เล่ายังไงให้สนุก". *bangkokbiznews*. 2022-08-02.
20. ↑  ""ไอซ์-พาริส" ทำบุญเอาฤกษ์เอาชัยก่อน "บุพเพสันนิวาส 2" เข้าฉาย 28 ก.ค." กรุงเทพธุรกิจ.
21. ↑  "Kubix เปิดตัว DESTINY TOKEN ระดุมทุนผ่านภาพยนตร์ "บุพเพสันนิวาส ๒"". กรุงเทพธุรกิจ.
22. ↑  "วิเคราะห์ DESTINY TOKEN เหรียญ 'บุพเพ 2' กับการปฏิวัติวงการหนังไทย". เวิร์กพอยท์.
23. ↑  Kubix (2022-05-31). "DESTINY TOKEN การลงทุนรูปแบบใหม่ เริ่มต้น 5,559 บาท ผลตอบแทน 2.99% ต่อปี ระยะเวลาไม่เกิน 2 ปี - Kubix | Invest Earn Experience". *www.kubix.co*.
24. ↑  "บุพเพสันนิวาส2 ความหวัง 'จีดีเอช ห้าห้าเก้า' เทิร์นอะราวด์รายได้หนัง 700ล". *bangkokbiznews*. 2022-05-19.
25. ↑  "Kubix ส่งผลตอบแทนให้ออเจ้าทั่วหล้า 2.99% ปิดฉาก DESTINY TOKEN". *สำนักข่าวอินโฟเควสท์*. 2023-03-06.
26. ↑  ๒๘ นี้ เรียนเชิญ ออเจ้า .. ได้ทุกโรงภาพยนตร์ – Hualampong Riddim
27. ↑  สกอร์ชีวิตของ โหน่ง หัวลำโพงริดดิม คนทำดนตรีประกอบหนังที่เชื่อว่าถ้าสกอร์ดี คนดูต้องไม่ได้ยิน
28. ↑  "อิ้งค์ วรันธร ร่วมขับร้องบทเพลงรักข้ามภพ ถ้าเธอรักใครคนหนึ่ง ประกอบภาพยนตร์ บุพเพสันนิวาส 2". *THE STANDARD*. 2022-07-14.
29. ↑  Thailand, BECi Corporation Ltd. "ข่าวสามสี 14 ก.ค. 65 - พุทธศาสนิกชนร่วมทำบุญ - ตักบาตร เนื่องในวันเข้าพรรษา". *CH3Plus.com*.
30. ↑  เซอร์ไพรส์ชุดใหญ่ ออเจ้า เตรียมฟินอีกครั้ง บรอดคาซท์ฯ ร่วมกับ GDH ทำหนัง บุพเพสันนิวาส 2
31. ↑  อดใจอีกนิดนะออเจ้า! ทีมผู้สร้าง 'บุพเพสันนิวาส 2' ขออภัยต้องเลื่อนฉายภาพยนตร์ออกไป
32. ↑  "เตรียมพบกับ"บุพเพสันนิวาส 2" สนุก ตลก แบบรักข้ามภพข้ามชาติ". *bangkokbiznews*. 2022-07-01.
33. ↑  96 (2022-07-21). "บุพเพฯ๒ บุกบางกอก ร่อนหนังสือพิมพ์ฉบับข้ามยุคทั่วพระนคร บอกเล่าจดหมายเหตุ". *ข่าวสด*.`{{cite web}}`: CS1 maint: numeric names: authors list (ลิงก์)
34. ↑  ""โป๊บ-เบลล่า" นำทีมซุปตาร์ เฉิดฉายบนพรมแดงรอบกาล่าพรีเมียร์ "บุพเพสันนิวาส2"". *www.sanook.com/news*.
35. 1 2  "จังหวัดพระนครศรีอยุธยา จัดฉายภาพยนตร์เรื่องบุพเพสันนิวาส 2 (รอบพิเศษ) ..." *thainews.prd.go.th*. คลังข้อมูลเก่าเก็บจากแหล่งเดิมเมื่อ 2022-07-28. สืบค้นเมื่อ 2022-07-28.
36. ↑  "กรุงเก่าจัดงาน "ฤๅ บุพเพสันนิวาส" กระตุ้นเศรษฐกิจ การท่องเที่ยวภายในจังหวัด". *mgronline.com*. 2022-07-29.
37. ↑  "คุณพี่ภพ "โป๊ป ธนวรรธน์"ขยี้หนัก"บุพเพสันนิวาส2"ออเจ้าอยุธยาแน่นเซ็นทรัล - 77 ข่าวเด็ด". 2022-08-01.
38. ↑  "เอส เอฟ มอบสิทธิพิเศษให้คนพิการทางการเห็น และคนพิการทางการได้ยิน รับสิทธิ์ชมภาพยนตร์ บุพเพสันนิวาส ๒ ราคาเริ่มต้น 100 บาท | SF Cinema". *SF Cinema City* (ภาษาอังกฤษ).
39. ↑  "เสียงสร้างความสุข สุขเล็กๆของผู้พิการทางสายตา". *mcot.net*. 2022-08-06.
40. ↑  Thailand, BECi Corporation Ltd. "แรงฉุดไม่อยู่! 'บุพเพสันนิวาส ๒' เปิดตัว 3 วันทะลุ 100 ล้านบาท เตรียมฉายอีก 4 ประเทศ". *CH3Plus.com*.
41. 1 2  "ผ่าน 7 วัน บุพเพสันนิวาส 2 กวาดรายได้รวมทั่วประเทศแล้วกว่า 220.99 ล้านบาท เตรียมฉายต่อที่ สปป.ลาว, ออสเตรเลีย, กัมพูชา และสิงคโปร์". *THE STANDARD*. 2022-08-04.
42. ↑  Teenee.com (2022-07-28). "ปังทุกช่องทาง! บุพเพฯ๒ เข้าโรงวันแรกสยามประเทศแทบแตก". *teenee.com*.
43. ↑  เปิดรายได้"บุพเพสันนิวาส 2"หลังฉายไป 7 วัน พุ่งทะยานต่อเนื่องจริงๆ ข่าววาไรตี้ สืบค้นเมื่อ 4 สิงหาคม 2565
44. ↑  Saekoo, Somkit. "สุดยอดเลยออเจ้า! 'โป๊ป-เบลล่า' ส่งบุพเพสันนิวาส 2 กวาดรายได้วันแรกปังสุดๆ". *เดลินิวส์*.
45. ↑  "นี่แหละ "บุพเพสันนิวาส" คุณตาควงคุณยาย ดูหนังในโรงภาพยนตร์ครั้งแรก". *mgronline.com*. 2022-07-29.
46. ↑  "รู้สึกเหมือนมาผิดงาน ไปดูหนังบุพเพสันนิวาส ๒ แต่ละคนชุดไทยจัดเต็มมาก". *ThaiHitZ.com* (ภาษาอังกฤษแบบอเมริกัน). 2022-07-30.
47. ↑  Thailand, BECi Corporation Ltd. "ร้อยล้านอยู่ไม่ไกล! 'บุพเพสันนิวาส 2' ทำรายได้ 2 วันทะลุ 90 ล้าน ออเจ้าแต่งชุดไทย เข้าโรงหนังคึกคัก". *CH3Plus.com*.
48. ↑  Aiamthanyaworakul, Pinyanan (2022-07-29). "บุพเพสันนิวาส 2 เข้าฉายวันเดียว! ทำรายได้ถล่มทลาย 51.19 ล้านบาท". *Bright Today*.
49. ↑  "จีดีเอช ฉลองความปัง "บุพเพสันนิวาส ๒" วันแรกถล่มรายได้แห่งยุคโควิด". *trueid.net*.
50. ↑  ::: รายได้หนังเข้าใหม่ วันพฤหัสบดีที่ 28 กรกฎาคม 2565 :::: – ชมรมวิจารณ์บันเทิง
51. ↑  @MajorGroup (July 29, 2022). "ฉายวันแรกก็สร้างปรากฏการณ์ทำลายสถิติ "รถไฟฟ้า…มาหานะเธอ" ขึ้นแท่นหนังเปิดตัวแรงที่สุดของผู้กำกับ "ปิ๊ง อดิสรณ์" มารับความประทับใจครั้งใหม่ไปกับ #โป๊ปเบลล่า ใน #บุพเพสันนิวาส๒ฉายแล้ววันนี้ ที่ เมเจอร์ ซีนีเพล็กซ์ ทั่วสยาม" (ทวีต) – โดยทาง ทวิตเตอร์.
52. ↑  "'บุพเพสันนิวาส ๒' ฉายวันแรกกวาดรายได้ 51.19 ล้านบาท". *workpointTODAY*.
53. ↑  @gdh599 (July 29, 2022). "'บุพเพสันนิวาส ๒'ทะลุขึ้นแท่นหนังไทยทำรายได้เปิดตัวสูงสุดอันดับ 1 ในรอบปีด้วยรายได้ทั่วประเทศ 51.19 ล้านบาท 'บุพเพสันนิวาส ๒' วันนี้ในโรงภาพยนตร์ทั่วสยาม" (ทวีต) – โดยทาง ทวิตเตอร์.
54. ↑  ::: โปรแกรมหนังเข้าใหม่ วันพฤหัสบดีที่ 4 สิงหาคม 2565 ::: – ชมราวิจารณ์บันเทิง
55. ↑  ถล่มทลาย ! หนัง "บุพเพสันนิวาส 2" ทำรายได้ 3 วันแรก ทะลุ 134 ล้านบาท กรุงเทพธุรกิจ สืบค้นเมื่อ 31 กรกฎาคม 2565
56. ↑  "มาดูกับมาดาม: "บุพเพสันนิวาส 2" รวมมิตรถึงเครื่อง...แต่ยังไม่ถึงใจ". *www.thairath.co.th*. 2022-08-03.
57. ↑  ""เสด็จในกรม" บุพเพฯ ๒ LGBT ต้นรัตนโกสินทร์ !? (มีคลิป)". *mgronline.com*. 2022-08-02.
58. ↑  พจนะลาวัณย์, ภิญญพันธุ์ (2022-08-06). "บุพเพสันนิวาส 2 = ทวิภพ-1 พิศวาส ราชาชาตินิยม การกล่อมประสาทด้วยมุมมองชนชั้นนำ". *Film Club* (ภาษาอังกฤษแบบบริติช).
59. ↑  พุกสุข, พิมพ์ชนก (2022-08-08). "'บุพเพสันนิวาส 2' นอสตัลเจียแสนหวานเคลือบอุดมการณ์ราชาชาตินิยม (^o^)". *The 101 World* (ภาษาอังกฤษแบบอเมริกัน).
60. ↑  ""บุพเพสันนิวาส 2" มาแรง เช็กประเด็นกระแส นักแสดงเคมีเข้ากันอย่างเหลือเชื่อ". *bangkokbiznews*. 2022-07-30.
61. ↑  "โกดังหนังเล่าเรื่อง - ถอดรหัสความสำเร็จ บุพเพสันนิวาส 2 หนังที่พาคนกลับมาโรงหนังได้มากที่สุด". *โกดังหนัง*.
62. ↑  คึกคัก! บุพเพสันนิวาส ๒ ฉาย 3 วัน กวาดรายได้ทั่วไทย 134 ล้าน ThaiPBS สืบค้นเมื่อ 31 กรกฎาคม 2565
63. ↑  "เฟซบุ๊กแตก ชาว กัมพูชา บุกทวงเครดิต ดอกลำดวน หลัง "บุพเพสันนิวาส 2" ขึ้นภาพปก". *คมชัดลึกออนไลน์*. 2022-07-24.
64. ↑  "ดราม่าเดือด "บุพเพสันนิวาส 2" ทวงคืนดอกลำดวน ดอกไม้ประจำชาติกัมพูชา?". *thansettakij*. 2022-07-24.
65. ↑  "ทำความรู้จัก "ลำดวน" หลังดรามาชาวเน็ตไทย-เขมรซัดกันนัว!". *mgronline.com*. 2022-07-24.
66. ↑  "ประกาศผล Thailand Social Awards ครั้งที่ 11 แบรนด์และผู้ทรงอิทธิพลบนโลกโซเชียลยกทัพร่วมงานคับคั่ง". *ไทยรัฐ*. 2023-02-24. สืบค้นเมื่อ 2023-02-25.
67. ↑  สุพัฒน์ ศิวะพรพันธ์ (2023-03-14). "สรุปผลรางวัล TOTY Music Awards 2022". *THE STANDARD*. สืบค้นเมื่อ 2023-03-17.
68. ↑  "รวมผลงานประกาศรางวัล KAZZ AWARDS 2023". *TNN ONLINE*. 2023-05-17. สืบค้นเมื่อ 2023-05-17.

| * ด
* ค
* ก
จีดีเอช (GDH) และนาดาวบางกอก (Nadao Bangkok) |
| --- |
| **บุคคลสำคัญ** | 
* จิระ มะลิกุล
* ยงยุทธ ทองกองทุน
* จินา โอสถศิลป์
* บุษบา ดาวเรือง

 |
| **ภาพยนตร์** | 

|  |  |
| --- | --- |
| 2559 | 
* *แฟนเดย์..แฟนกันแค่วันเดียว*
* *พรจากฟ้า*

 |
| 2560 | 
* *ฉลาดเกมส์โกง*
* *เพื่อน..ที่ระลึก*

 |
| 2561 | 
* *น้อง.พี่.ที่รัก*
* *BNK48: Girls Don't Cry*
* *2,215 เชื่อ บ้า กล้า ก้าว*
* *โฮมสเตย์*

 |
| 2562 | 
* *Friend Zone ระวัง..สิ้นสุดทางเพื่อน*
* *ตุ๊ดซี่ส์ แอนด์ เดอะเฟค*
* *ฮาวทูทิ้ง ทิ้งอย่างไรไม่ให้เหลือเธอ*

 |
| 2563 | 
* *อ้าย..คนหล่อลวง*

 |
| 2564 | 
* *โกสต์แล็บ..ฉีกกฎทดลองผี*
* *ร่างทรง*

 |
| 2565 | 
* *วันสุดท้าย..ก่อนบายเธอ*
* *เร็วโหด..เหมือนโกรธเธอ*
* *บุพเพสันนิวาส 2*
* *OMG! รักจังวะ..ผิดจังหวะ*

 |
| 2566 | 
* *เธอกับฉันกับฉัน*
* *บ้านเช่า บูชายัญ*
* *เพื่อน(ไม่)สนิท*

 |
| 2567 | 
* *หลานม่า*

 |

 |
| **โทรทัศน์** | 

|  |  |
| --- | --- |
| **2559** | 
* *ไดอารีตุ๊ดซีส์ เดอะซีรีส์*
* *แก๊สโซฮัก..รักเต็มถัง*
* *อยู่ที่เรา*
* *ไอซียู พยาบาลพิเศษ..เคสพิศวง*
* *I Hate You, I Love You*

 |
| **2560** | 
* *ไดอารีตุ๊ดซีส์ เดอะซีรีส์ 2*
* *โปรเจกต์ เอส เดอะซีรีส์*

 |
| **2561** | 
* *เลือดข้นคนจาง*

 |
| **2562** | 
* *Great Men Academy สุภาพบุรุษสุดที่เลิฟ*
* *My Ambulance รักฉุดใจนายฉุกเฉิน*
* *One Year 365 วัน บ้านฉัน บ้านเธอ*

 |
| **2563** | 
* *กักตัว Stories*
* *ฉลาดเกมส์โกง*
* *แปลรักฉันด้วยใจเธอ Part 1*

 |
| **2564** | 
* *Blackout บาร์ลับไม่มีในโลก*
* *แปลรักฉันด้วยใจเธอ Part 2*

 |

 |
| **ส่วนเกี่ยวข้อง** | 
* จีเอ็มเอ็ม แกรมมี่
* จอกว้างฟิล์ม

 |
| **ดูเพิ่มเติม** | 
* แกรมมี่ภาพยนตร์
* จีเอ็มเอ็ม พิคเจอร์
* หับ โห้ หิ้น ฟิล์ม
* จีทีเอช

 |